**FARMACEVTSKE OBLIKE ZA DERMALNO UPORABO**

Farmacevtske oblike, ki jih nanašamo na kožo, so namenjene predvsem za lokalno zdravljenje bolezni kože in podkožnih tkiv, ter za zaščito in nego. Najpogosteje se uporabljajo **mazila, kreme, geli, emulzije, raztopine, losjoni, pršila, posipala, šamponi ter obliži.**

Terapija:

* vnetne spremembe
* proti bolečinam
* alergije
* različne vrste dermatitisov
* luskavica
* okužbe (bakterijske, glivične, virusne)
* za nego suhe kože
* zaščita kože pred soncem, vetrom, staranjem
* akne

**KREME, MAZILA, GELI, EMULZIJE**

Katero obliko izberemo, je odvisno od mesta uporabe, načina delovanja in lastnosti učinkovine. Sestava mazilne podlage vpliva na učinkovitost zdravila.

**Mazila** ne vsebujejo vode, zato so mastna in se ne vpijejo v kožo, ampak ostanejo na površini. Tako bolje ščitijo kožo in omogočajo boljši prehod nekaterih učinkovin v kožo. **Kreme** poleg maščobe vsebujejo tudi vodo in emulgator, zato se lepše razmažejo po koži. **Geli** so prosojni pripravki, ki ne mastijo kože in se lahko uporabljajo tudi na poraščeni koži.

Pri nanosu je zelo pomembna higiena:

* kožo umijemo z blagim milom in jo nežno popivnamo do suhega
* s čistimi rokami nanesemo zdravilo v tankem sloju na predpisano mesto
* po nanosu si vedno umijemo roke

Uporabni nasveti:

* tubo iztiskamo pri spodnjem robu, da preprečimo vdor zraka in zmanjšamo možnost vnosa mikroorganizmov
* pršilo pred uporabo pretresemo in nanesemo s krožnimi gibi z razdalje 20-30 cm.
* zdravila ne nanašamo v neposredno bližino oči

**TRANSDERMALNI OBLIŽI**

Transdermalni obliž je obliž, ki omogoča prehod zdravilne učinkovine preko kože v kri. Z njimi lahko dosežemo bolj enakomerne koncentracije zdravila v krvi. Ker ni nihanj zdravila v krvi, je tudi manj neželenih učinkov. Aplikacija je enostavna, saj ni potrebno večkrat-dnevno odmerjanje.

Terapija:

* angina pektoris
* Alzheimerjeva bolezen
* proti bolečinam
* hormonska terapija

Pravilna uporaba:

* odstranimo zaščitno folijo
* obliž nalepimo na čisto, nepoškodovano, neporaščeno, suho, nerazdraženo kožo
* ne lepimo na sklepe; površina mora biti ravna, brez gub
* vsakič prilepimo na drugo mesto, da ne pride do draženja kože
* obliža ne smemo rezati